N á v r h

DOHODA
medzi vládou Slovenskej republiky 
a
vládou Talianskej republiky 
o leteckých dopravných službách

Vláda Slovenskej republiky a vláda Talianskej republiky, (ďalej len “zmluvné strany”)

ako účastníci Dohovoru o medzinárodnom civilnom letectve otvoreného na podpis 
v Chicagu 7.decembra 1944,

želajúc si uzavrieť dohodu s cieľom regulácie leteckých dopravných služieb medzi oboma štátmi,

dohodli sa takto:

ČLÁNOK 1
Pojmy

	Na účely tejto dohody, pokiaľ v texte nie je uvedené inak

	a) pojem “dohovor” znamená Dohovor o medzinárodnom civilnom letectve otvorený na podpis v Chicagu 7.decembra 1944 vrátane všetkých príloh prijatých podľa článku 90 dohovoru a všetkých zmien príloh alebo dohovoru podľa článkov 90 a 94, ak tieto prílohy a zmeny nadobudli platnosť pre obidve zmluvné strany,

	b) pojem “vládne orgány civilného letectva” znamená: v prípade Slovenskej republiky Ministerstvo dopravy, pôšt a telekomunikácií Slovenskej republiky, sekciu civilného letectva a v prípade Talianskej republiky Ministerstvo dopravy a navigácie Talianskej republiky, Generálne riaditeľstvo civilného letectva, alebo v obidvoch prípadoch  splnomocnený orgán alebo splnomocnenú osobu, ktorí sú oprávnení vykonávať funkcie vyplývajúce z právomocí uvedených orgánov,

	c) pojem “určená letecká spoločnosť” znamená leteckú spoločnosť, ktorá bola určená a bolo jej udelené prevádzkové povolenie v súlade s článkom 4 tejto dohody,

	d) pojem “územie” vo vzťahu k štátu má význam, aký je uvedený v článku 2 dohovoru,

	e) pojem “letecká dopravná služba”, “medzinárodná letecká dopravná služba”, “letecká spoločnosť” a “zastavenie nie na účely leteckej dopravnej služby” majú významy, aké sú uvedené v článku 96 dohovoru,

	f) pojem “spoločné označovanie liniek” znamená činnosť, pri ktorej každá určená letecká spoločnosť používa kódové písmeno a číslo letu druhej leteckej spoločnosti ako doplnok 
k  svojmu vlastnému kódovému písmenu a číslu letu,

	g) pojem “dohodnuté služby” znamená pravidelné letecké dopravné služby na trasách určených v prílohe tejto dohody, ktoré sú určené na prepravu cestujúcich, nákladu a pošty jednotlivo alebo v kombinácii,
	h) pojem “tarifa” znamená cenu účtovanú leteckými spoločnosťami priamo alebo prostredníctvom svojich agentov (vrátane príslušných provízií agentúram) za leteckú prepravu cestujúcich (a ich batožiny) alebo nákladu (s výnimkou pošty) vrátane:
	I. podmienok upravujúcich dostupnosť a použiteľnosť  tarify,
	II. poplatkov a podmienok za akékoľvek dodatočné služby ponúkané leteckými spoločnosťami k tejto preprave,

	i) pojem “určené trasy” znamená trasy určené v Pláne trás v prílohe tejto dohody.

Článok 2
Používanie Dohovoru

	Ustanovenia tejto dohody sú podriadené ustanoveniam dohovoru, pokiaľ sa týkajú medzinárodných leteckých dopravných služieb, ak v tejto dohode nie je stanovené inak.

Článok 3
Udelenie práv

	1. Každá zmluvná strana udelí druhej zmluvnej strane tieto práva na poskytovanie pravidelných leteckých dopravných služieb:
	a) právo prelietať bez pristátia ponad územie jej štátu,
	b) právo pristávať na území jej štátu na účely, ktoré nie sú spojené s leteckou dopravnou službou.

	2. Každá zmluvná strana udelí druhej zmluvnej strane právo pristávať na území jej štátu 
v bodoch na určených trasách uvedených v Pláne trás v prílohe tejto dohody na účely nakladania a vykladania cestujúcich, batožiny, nákladu a pošty na komerčnom základe. 

	3. Ustanovenie odseku 2 tohto článku nedáva právo určenej leteckej spoločnosti štátu jednej zmluvnej strany nakladať na území štátu druhej zmluvnej strany cestujúcich, náklad a poštu za odmenu a prepravovať ich do iného bodu na území štátu druhej zmluvnej strany.

Článok 4
Určenie leteckej spoločnosti
a udelenie prevádzkového povolenia

	1. Každá zmluvná strana má právo určiť písomne druhej zmluvnej strane jednu leteckú spoločnosť na účely poskytovania dohodnutých služieb na určených trasách.

	2. Po prijatí takéhoto určenia druhá zmluvná strana podľa ustanovení odsekov 3 a 4 tohto článku vydá bez odkladu určenej leteckej spoločnosti potrebné prevádzkové povolenie.

	3. Vládne orgány civilného letectva  jednej zmluvnej strany môžu požadovať od leteckej spoločnosti určenej druhou zmluvnou stranou, aby predložila potrebné osvedčenie o spôsobilosti plniť podmienky vyplývajúce z vnútroštátnych právnych predpisov, ktoré uvedené orgány 
v súlade s ustanoveniami dohovoru obvykle a primerane ukladajú pri poskytovaní medzinárodných leteckých dopravných služieb.

	4. Každá zmluvná strana má právo odmietnuť udeliť prevádzkové povolenie uvedené 
v odseku 2 tohto článku alebo uložiť také podmienky, aké považuje za nevyhnutné pri vykonávaní práv určenou leteckou spoločnosťou stanovených v článku 3 tejto dohody kedykoľvek, keď zmluvná strana nie je presvedčená o tom, že podstatná časť vlastníctva  a efektívna kontrola tejto určenej leteckej spoločnosti prináležia tej zmluvnej strane, ktorá leteckú spoločnosť určila alebo jej štátnym príslušníkom.

	5. Ak bola letecká spoločnosť štátu zmluvnej strany určená a bolo jej udelené prevádzkové povolenie podľa týchto ustanovení, môže kedykoľvek začať poskytovať dohodnuté služby pod podmienkou, že táto letecká spoločnosť spĺňa príslušné ustanovenia tejto dohody.

	6. Každá zmluvná strana má právo odobrať určenie ktorejkoľvek takejto leteckej spoločnosti a určiť inú leteckú spoločnosť písomným oznámením druhej zmluvnej strane.

Článok 5
Zrušenie prevádzkového povolenia alebo pozastavenie výkonu práv

	1. Každá zmluvná strana má právo zrušiť prevádzkové povolenie alebo pozastaviť vykonávanie práv podľa v článku 3 tejto dohody leteckej spoločnosti určenej druhou zmluvnou stranou, alebo uložiť také podmienky, aké považuje za nevyhnutné pri vykonávaní týchto práv kedykoľvek, ak
	a) nie je presvedčená o tom, že podstatná časť vlastníctva a efektívna kontrola tejto leteckej spoločnosti prináležia tej zmluvnej strane, ktorá leteckú spoločnosť určila alebo jej štátnym príslušníkom,
	b) táto letecká spoločnosť nedodržuje vnútroštátne právne predpisy štátu zmluvnej strany udeľujúcej tieto práva,
	c) letecká spoločnosť inak nedodržuje podmienky stanovené v tejto dohode. 

	2. Tieto práva sa budú vykonávať až po konzultácii s druhou zmluvnou stranou, okrem prípadov, kedy je nevyhnutné bezodkladné zrušenie alebo pozastavenie výkonu práva alebo uloženie podmienok podľa odseku 1 tohto článku, aby sa predišlo ďalším porušeniam vnútroštátnych právnych predpisov.

Článok 6
Oslobodenie od cla a iných platieb

	1.  Lietadlo poskytujúce medzinárodné letecké dopravné služby určenou leteckou spoločnosťou štátu jednej zmluvnej strany, ako aj obvyklé palubné vybavenie, náhradné dielce vrátane motorov, zásoby pohonných hmôt a mazív a zásoby lietadla (vrátane potravín, nápojov a tabakových výrobkov), ktoré sa nachádzajú na palube lietadla, sa pri vstupe na územie štátu druhej zmluvnej strany oslobodzujú od všetkých druhov ciel a akýchkoľvek iných platieb, ak toto obvyklé vybavenie a ostatné položky zostanú na palube lietadla.

	2. Od rovnakých ciel  a akýchkoľvek iných platieb sa s výnimkou platieb za poskytované služby oslobodzujú:

	a) pohonné látky, mazivá, zásoby lietadla, náhradné dielce vrátane motorov, obvyklé palubné vybavenie privezené na územie štátu jednej zmluvnej strany lietadlom určenej leteckej spoločnosti štátu druhej zmluvnej strany a výlučne určené na použitie lietadlom tejto leteckej spoločnosti,

	b) pohonné látky, mazivá, zásoby lietadla, náhradné dielce vrátane motorov a obvyklé palubné vybavenie, ktoré sú vzaté na území štátu jednej zmluvnej strany na palubu lietadla určenej leteckej spoločnosti štátu druhej zmluvnej strany poskytujúcej dohodnuté služby, v súlade s limitmi a podmienkami určenými príslušnými orgánmi štátu prvej zmluvnej strany, a ktoré sú určené výlučne na použitie a konzumáciu počas letu.

	3. Položky uvedené v predchádzajúcich odsekoch tohto článku, ktoré sú oslobodené od ciel a iných platieb, nemožno použiť na iné účely ako na účely medzinárodných leteckých dopravných služieb a v prípade, že nebudú použité, musia sa znovu vyviezť, pokiaľ nie je zaručený ich transfer inej medzinárodnej leteckej spoločnosti, alebo nie je povolený ich stály prevoz v súlade s ustanoveniami platnými na území štátu danej zmluvnej strany.

	4. Oslobodenie uvedené v tomto článku, ktoré sa vzťahuje aj na časť uvedených položiek použitých alebo skonzumovaných počas letu ponad územie štátu zmluvnej strany umožňujúcej oslobodenie, sa udeľuje na základe vzájomnosti a môže podliehať osobitným úradným postupom všeobecne uplatňovaným na tomto území vrátane colnej kontroly.

Článok 7
Kapacita a letové poriadky

	1. Kapacitu dohodnutých služieb poskytovaných určenými leteckými spoločnosťami schvaľujú vládne orgány civilného letectva oboch zmluvných strán na základe princípu spravodlivosti a rovnakej príležitosti pre určené letecké spoločnosti štátov zmluvných strán.

	2. Pri poskytovaní dohodnutých služieb musí určená letecká spoločnosť štátu každej zmluvnej strany zohľadňovať záujmy určenej leteckej spoločnosti štátu druhej zmluvnej strany tak, aby neprimerane neovplyvnila služby, ktoré táto letecká spoločnosť poskytuje na tej istej trase alebo  jej časti.

	3. Dohodnuté služby poskytované určenými leteckými spoločnosťami štátov zmluvných strán budú úzko súvisieť s  požiadavkami verejnosti na prepravu na určených trasách a ich prvotným cieľom bude, pri primeranom činiteli zaťaženia, poskytnúť kapacitu zodpovedajúcu súčasným a primerane predpokladaným požiadavkám na prepravu cestujúcich, alebo nákladu vrátane pošty, medzi územiami štátov zmluvných strán.

	4. Určená letecká spoločnosť štátu jednej zmluvnej strany požiada najmenej tridsať (30) dní vopred vládne orgány civilného letectva druhej zmluvnej strany o schválenie letového poriadku svojich plánovaných služieb s určením frekvencie, typu lietadla, časov, konfigurácie a počtu sedadiel pre verejnosť a dobu platnosti letového poriadku.

	5. Ak chce určená letecká spoločnosť prevádzkovať dodatočné lety, ktoré nie sú obsiahnuté v letovom poriadku, bude si tieto lety dojednávať s určenou leteckou spoločnosťou štátu druhej zmluvnej strany. V prípade, že medzi určenými leteckými spoločnosťami nedôjde 
k dohode, vec rozhodnú vládne orgány civilného letectva tej zmluvnej strany, ktorá by mala akceptovať dodatočné lety. 

	6. Všetky následné zmeny schválených letových poriadkov určenej leteckej spoločnosti štátu jednej zmluvnej strany s výnimkou zmeny typu lietadla vynútenej prevádzkovými príčinami sa predložia na schválenie vládnym orgánom civilného letectva druhej zmluvnej strany. 

Článok 8
Tarify

	1. Tarify, ktoré účtuje letecká spoločnosť štátu jednej zmluvnej strany za prepravu na územie štátu alebo z územia štátu druhej zmluvnej strany sa určia v primeranej výške, pričom sa budú zohľadňovať všetky súvisiace činitele, ako sú prevádzkové náklady, primeraný zisk a tarify iných leteckých spoločností.

	2. Tarify dohodnú, ak je to možné, určené letecké spoločnosti štátov zmluvných strán.

	3. Tarify sa predkladajú na schválenie vládnym orgánom civilného letectva oboch zmluvných strán najneskôr šesťdesiat (60) dní pred navrhovaným dátumom ich zavedenia. 
V osobitných prípadoch možno túto lehotu na základe súhlasu týchto orgánov skrátiť.

	4. Schválenie možno udeliť písomne. Ak žiadny z vládnych orgánov civilného letectva nevyjadril svoj nesúhlas s navrhovanými tarifami do tridsiatich (30) dní odo dňa ich predloženia 
v súlade s odsekom 3 tohto článku, tarify sa pokladajú za schválené. V prípade, že sa lehota na predloženie skrátila, vládne orgány civilného letectva sa môžu dohodnúť, že lehota na oznámenie nesúhlasu bude kratšia ako tridsať (30) dní.

	5. Ak nemožno dohodnúť tarifu podľa odseku 2 tohto článku, alebo ak v lehote podľa odseku 4 tohto článku jeden vládny orgán civilného letectva oznámi druhému vládnemu orgánu civilného letectva svoj nesúhlas s tarifou dohodnutou podľa odseku 2 tohto článku, vládne orgány civilného letectva oboch zmluvných strán sa vynasnažia určiť tarifu vzájomnou dohodou.

	6. Tarifa určená podľa ustanovení tohto článku zostane v platnosti až do určenia novej tarify.

Článok 9
Právne predpisy

	1. Vnútroštátne právne predpisy štátu jednej zmluvnej strany, ktoré upravujú prílet, pobyt a odlet lietadiel viazaných medzinárodnou leteckou navigáciou z územia jej štátu, alebo ktoré upravujú prevádzku a navigáciu takýchto lietadiel na území jej štátu, platia aj pre lietadlá leteckej spoločnosti určenej druhou zmluvnou stranou a musia byť týmito lietadlami dodržiavané pri vstupe, výstupe alebo počas pobytu na území štátu prvej zmluvnej strany.

	2. Vnútroštátne právne predpisy štátu jednej zmluvnej strany, ktoré upravujú vstup, pobyt a výstup z územia jej štátu cestujúcich, posádky, nákladu alebo pošty vrátane predpisov týkajúcich sa vstupu, colného vybavovania, imigrácie, pasov, colných a hygienických predpisov,  sa pri vstupe, výstupe alebo pobyte na území štátu prvej zmluvnej strany vzťahujú aj na cestujúcich, posádku, náklad alebo poštu leteckej spoločnosti štátu druhej zmluvnej strany.

	3. Ak prepravovaná osoba nespĺňa podmienky stanovené vnútroštátnymi právnymi predpismi, ktoré sa týkajú imigračných dokumentov pre vstup do štátu druhej zmluvnej strany, letecká spoločnosť je povinná prepraviť takúto osobu späť na svoje vlastné náklady. 

Článok 10
Uznanie osvedčení a licencií

	Každá zmluvná strana uzná za platné osvedčenia o spôsobilosti lietadla na lietanie, osvedčenia o kvalifikácii a licencie, ktoré vydala alebo uznala za platné druhá zmluvná strana a sú stále platné, ak požiadavky na tieto osvedčenia alebo licencie zodpovedajú aspoň minimálnym normám, ktoré možno požadovať v súlade s dohovorom. Každá zmluvná strana má však právo 
v prípade preletu ponad územie jej štátu odmietnuť uznať platnosť osvedčení o kvalifikácii a licencií, ktoré príslušníkom jej štátu udelila alebo uznala za platné druhá zmluvná strana. S týmto cieľom má každá zmluvná strana právo vykonať potrebné bezpečnostné kontroly na palube lietadla, ak tým nespôsobí zbytočné meškanie.

Článok 11
Bezpečnosť leteckej prevádzky a inšpekcia na ploche

	1. Každá zmluvná strana môže kedykoľvek požiadať o konzultácie týkajúce sa bezpečnostných noriem, ktoré prijala druhá zmluvná strana, k akýmkoľvek otázkam, ako sú posádka, lietadlo alebo jeho prevádzka. Konzultácie sa začnú v lehote tridsiatich (30) dní odo dňa prijatia žiadosti.

	2. Ak po konzultáciách jedna zmluvná strana zistí, že druhá zmluvná strana účinne nedodržiava alebo neuplatňuje bezpečnostné normy, ktoré sa rovnajú minimálnym podmienkam stanoveným v tom čase podľa dohovoru, prvá zmluvná strana oznámi druhej zmluvnej strane tieto zistenia a navrhne opatrenia, ktoré považuje za nevyhnutné na splnenie týchto minimálnych podmienok. Druhá zmluvná strana zaistí vhodnú nápravu. Nezaistenie vhodnej nápravy do pätnástich (15) dní alebo v lehote, ktorej dĺžku môžu dohodnúť, bude dôvodom na uplatnenie ustanovení článku 5 tejto dohody (zrušenie, pozastavenie a zmena prevádzkového povolenia).

	3. Nezávisle od záväzkov podľa článku 33 dohovoru môže byť lietadlo štátu jednej zmluvnej strany, ktoré poskytuje služby na územie alebo z územia štátu druhej zmluvnej strany a pokiaľ sa nachádza na tomto území, podrobené kontrole oprávnenými zástupcami štátu druhej zmluvnej strany na palube a okolo lietadla, aby overili platnosť dokumentov lietadla a jeho posádky a zrejmé podmienky lietadla a jeho vybavenia (ďalej len “inšpekcia na ploche”), ak sa tým nespôsobí zbytočné meškanie.

	4. Ak takáto inšpekcia na ploche alebo séria inšpekcií na ploche vyvolá:
	a) vážne pochybnosti o tom, či lietadlo alebo jeho prevádzka spĺňa minimálne podmienky stanovené v tom čase podľa dohovoru, alebo
	b) vážne znepokojenie nad neúčinným dodržiavaním alebo uplatňovaním bezpečnostných noriem v tom čase stanovených podľa dohovoru, zmluvná strana vykonávajúca inšpekciu môže na účely článku 33 dohovoru  vyhlásiť, že podmienky, za ktorých boli osvedčenia alebo licencie pre toto lietadlo alebo jeho posádku vydané alebo uznané za platné, alebo podmienky, za ktorých je toto lietadlo prevádzkované, sa nerovnajú minimálnym podmienkam stanoveným podľa dohovoru, ani ich nepresahujú.

	5. Ak zástupca leteckej spoločnosti zabráni vykonaniu inšpekcie na ploche lietadla, ktoré prevádzkuje letecká spoločnosť štátu jednej zmluvnej strany, podľa odseku 3 tohto článku, môže druhá zmluvná strana usúdiť, že vzniknú závažné problémy podľa odseku 4 tohto článku, a môže vyvodiť dôsledky v ňom uvedené.

	6. Každá zmluvná strana si vyhradzuje právo bezodkladne pozastaviť alebo zmeniť prevádzkové povolenie leteckej spoločnosti štátu druhej zmluvnej strany, ak prvá zmluvná strana usúdi, či už v dôsledku inšpekcie na ploche, sérií inšpekcií na ploche, zákazu vykonania inšpekcie na ploche, konzultácií alebo inak, že toto okamžité opatrenie je nevyhnutné z hľadiska bezpečnosti leteckej prevádzky.

	7. Akékoľvek opatrenie prijaté jednou zmluvnou stranou podľa odsekov 2 alebo 6 tohto článku bude odvolané, ak zanikne dôvod jeho prijatia.

Článok 12
Zastúpenie leteckej spoločnosti

	1. Každá zmluvná strana udelí na základe vzájomnosti určenej leteckej spoločnosti štátu druhej zmluvnej strany právo zamestnávať  na území jej štátu v bodoch určených v Pláne trás administratívny, obchodný a technický personál z príslušníkov štátov jednej alebo oboch zmluvných strán podľa potreby a požiadaviek určenej leteckej spoločnosti.

	2. Zamestnávanie príslušníkov tretích štátov na území štátov zmluvných strán je možné len na základe povolenia príslušných orgánov.

	3. Na uvedený personál sa vzťahujú vnútroštátne právne predpisy upravujúce vstup na územie štátu a pobyt na území štátu druhej zmluvnej strany, ako aj vnútroštátne právne predpisy platné v tomto štáte.

	4. Počet tohto personálu dohodnutý medzi určenými leteckými spoločnosťami sa predloží na schválenie príslušným orgánom štátov oboch zmluvných strán.

	5. Každá zmluvná strana poskytne uvedeným zastúpeniam leteckých spoločností a personálu akúkoľvek nevyhnutnú pomoc.

Článok 13
Bezpečnosť leteckej dopravy

	1. V súlade s právami a záväzkami podľa medzinárodného  práva zmluvné strany opätovne potvrdzujú, že ich záväzky na ochranu bezpečnosti civilného letectva proti činom protiprávneho zasahovania tvoria v ich vzájomných vzťahoch neoddeliteľnú súčasť tejto dohody.

	2. Zmluvné strany si na požiadanie poskytnú všetku nevyhnutnú pomoc na zabránenie protiprávnemu zmocneniu sa civilného lietadla a iným protiprávnym činom proti bezpečnosti takéhoto lietadla, ich cestujúcich a posádky, letísk a leteckých navigačných zariadení a na zabránenie akémukoľvek inému ohrozeniu bezpečnosti civilného letectva.

	3. Zmluvné strany budú konať v súlade s ustanoveniami Dohovoru o trestných a niektorých iných činoch spáchaných na palube lietadla, podpísaného v Tokiu 14. septembra 1963, Dohovoru o potlačení protiprávneho zmocnenia sa lietadiel, podpísaného v Haagu 16. decembra 1970 a Dohovoru o potláčaní protiprávnych činov ohrozujúcich bezpečnosť civilného letectva, podpísaného v Montreale 23. septembra 1971 a v súlade s inými dohovormi týkajúcimi sa bezpečnosti civilného letectva, ktorými sú obe zmluvné  strany viazané.

	4. Zmluvné strany budú vo vzájomných vzťahoch postupovať v súlade s normami 
o bezpečnosti letectva, ako aj odporúčaniami stanovenými Medzinárodnou organizáciou civilného letectva, ktoré boli označené ako prílohy k dohovoru, pokiaľ sú pre zmluvné strany platné. Zmluvné strany budú vyžadovať, aby u nich registrovaní prevádzkovatelia lietadiel, prevádzkovatelia, ktorí vykonávajú svoju hlavnú činnosť alebo majú stále sídlo na území ich štátu, ako aj prevádzkovatelia letísk na území ich štátu konali v súlade s týmito ustanoveniami 
o bezpečnosti letectva. Normy o bezpečnosti na účely tohto odseku zahŕňajú tiež všetky odchýlky od medzinárodných noriem oznámené oboma zmluvnými stranami Medzinárodnej organizácii civilného letectva podľa článku 38 dohovoru. Každá zmluvná strana oznámi vopred druhej zmluvnej strane svoj úmysel notifikovať niektorú odchýlku týkajúcu sa takýchto noriem.

	5. Každá zmluvná strana súhlasí s tým, že od prevádzkovateľov lietadiel možno vyžadovať dodržiavanie ustanovení o bezpečnosti letectva požadovaných druhou zmluvnou stranou pri vstupe, výstupe alebo pobyte na území štátu tejto druhej zmluvnej strany. Každá zmluvná strana prijme na území jej štátu vhodné opatrenia na ochranu lietadla a na kontrolu cestujúcich, posádky, príručnej batožiny, batožiny, nákladu a  zásob lietadla pred nástupom a počas nastupovania alebo nakladania. Každá zmluvná strana bude s porozumením posudzovať požiadavky druhej zmluvnej strany na odôvodnené osobitné bezpečnostné opatrenia na zvládnutie konkrétneho nebezpečenstva.

	6. Ak sa vyskytne prípad alebo hrozba protiprávneho zmocnenia sa lietadla alebo iných protiprávnych činov proti bezpečnosti cestujúcich, posádky, lietadla, letísk a leteckých navigačných zariadení, zmluvné strany si budú navzájom pomáhať uľahčením komunikácie a inými vhodnými opatreniami zameranými na rýchle a bezpečné skončenie takéhoto prípadu alebo odstránenie nebezpečenstva.

	7. Ak má niektorá zmluvná strana dôvodné podozrenie, že druhá zmluvná strana nedodržala ustanovenia o bezpečnosti letectva uvedené v tomto článku, môže ju prvá zmluvná strana požiadať o bezodkladné konzultácie. Nedosiahnutie uspokojivej dohody do pätnástich (15) dní odo dňa prijatia takejto žiadosti o konzultácie je dôvodom na pozastavenie výkonu práv alebo uloženie podmienok zmluvným stranám podľa tejto dohody v lehote deväťdesiatich (90) dní odo dňa prijatia žiadosti o konzultácie. V mimoriadnych prípadoch predstavujúcich bezprostredné ohrozenie bezpečnosti cestujúcich, posádky alebo lietadla, a ak druhá zmluvná strana nedodržala dostatočne svoje záväzky podľa odsekov 4 alebo 5 tohto článku, môže zmluvná strana prijať okamžité dočasné ochranné opatrenia na odstránenie hrozby. Každé opatrenie prijaté podľa tohto odseku bude zrušené po splnení ustanovení tohto článku druhou zmluvnou stranou.

Článok 14
Prevod zisku

	1. Každá zo zmluvných strán udelí určenej leteckej spoločnosti štátu druhej zmluvnej strany na základe vzájomnosti právo voľne previesť do svojho štátu v akejkoľvek voľne zameniteľnej mene zisk nadobudnutý na území štátu prvej zmluvnej strany za predaj alebo prepravu cestujúcich, nákladu a pošty.

	2. Prevod zisku sa uskutoční podľa oficiálneho devízového kurzu pre bežné platby platného v deň prevodu a nepodlieha žiadnym obmedzeniam alebo odkladom.

	3. Ak platobný systém medzi zmluvnými stranami  upravuje osobitná dohoda, použijú sa ustanovenia tejto osobitnej dohody.

Článok 15
Konzultácie

	1. V duchu zásad dobrej spolupráce sa budú vládne orgány civilného letectva oboch zmluvných strán príležitostne kontaktovať prostredníctvom rokovaní alebo korešpondencie, aby zabezpečili dobrú spoluprácu vo všetkých otázkach ovplyvňujúcich vykonávanie tejto dohody a jej príloh.

	2. Každá zmluvná strana môže kedykoľvek požiadať o konzultácie k akémukoľvek problému týkajúcemu sa tejto dohody. Konzultácie sa začnú v lehote do šesťdesiatich (60) dní od prijatia požiadavky druhou zmluvnou stranou, ak sa zmluvné strany nedohodli inak.

Článok 16
Zmeny

	1. Zmena tejto dohody, ak bola dohodnutá zmluvnými stranami, nadobudne platnosť dňom výmeny diplomatických nót o splnení vnútroštátnych právnych podmienok.

	2. Zmeny prílohy tejto dohody môžu písomne dohodnúť priamo vládne orgány civilného letectva zmluvných strán.

	3. Ak pre obidve zmluvné strany nadobudne platnosť všeobecný mnohostranný dohovor 
o leteckej doprave, táto dohoda bude zmenená tak, aby vyhovovala ustanoveniam tohto mnohostranného dohovoru.

Článok 17
Riešenie sporov

	Akýkoľvek spor týkajúci sa výkladu alebo vykonávania ustanovení tejto dohody alebo prílohy sa bude riešiť priamymi rokovaniami vládnych orgánov civilného letectva zmluvných strán. Ak vládne orgány civilného letectva nedospejú k dohode, spor sa vyrieši diplomatickou cestou.

Článok 18
Poskytovanie štatistických údajov

	Vládne orgány civilného letectva jednej zmluvnej strany na požiadanie poskytnú vládnym orgánom civilného letectva druhej zmluvnej strany pravidelné štatistické údaje alebo iné obdobné informácie týkajúce sa prepráv vykonávaných príslušnými určenými leteckými spoločnosťami v rámci dohodnutých služieb na územie alebo z územia štátu druhej zmluvnej strany. 

Článok 19
Registrácia v Medzinárodnej organizácii civilného letectva

	Táto dohoda a všetky jej následné zmeny podliehajú registrácii v Medzinárodnej organizácii civilného letectva.

Článok 20
Výpoveď dohody

	Každá zmluvná strana môže dohodu kedykoľvek písomne vypovedať. Oznámenie o výpovedi bude súčasne zaslané Medzinárodnej organizácii civilného letectva. V takom prípade platnosť dohody skončí uplynutím dvanástich (12) mesiacov odo dňa prijatia oznámenia o jej výpovedi druhou zmluvnou stranou, ak sa zmluvné strany nedohodnú na odvolaní tohto oznámenia pred uplynutím výpovednej lehoty. Ak druhá zmluvná strana nepotvrdí prijatie oznámenia o výpovedi, oznámenie sa považuje za prijaté štrnástym (14) dňom  od prijatia oznámenia Medzinárodnou organizáciou civilného letectva.

Článok 21
Nadobudnutie platnosti

	Táto dohoda nadobudne platnosť šesťdesiatym  (60) dňom odo dňa prijatia druhej z dvoch nót, ktorými si zmluvné strany navzájom oficiálne oznámia splnenie podmienok stanovených vnútroštátnymi právnymi predpismi potrebnými pre nadobudnutie platnosti tejto dohody.

	Dňom nadobudnutia platnosti tejto dohody sa skončí vo vzťahu medzi Slovenskou republikou a Talianskou republikou platnosť Dohody o leteckej doprave medzi vládou Československej socialistickej republiky a vládou Talianskej republiky, podpísanej v Prahe 
2. októbra 1975.

	Na dôkaz toho podpísaní zástupcovia, náležite splnomocnení svojimi vládami, podpísali túto dohodu.

	Dané v .......................... dňa ....................  v dvoch pôvodných vyhotoveniach každé 
v slovenskom, talianskom a anglickom jazyku, pričom všetky tri znenia sú rovnako autentické. 
V prípade rozdielnosti výkladu alebo vykonávania tejto dohody je rozhodujúce znenie 
v anglickom jazyku.

Za vládu							Za vládu
Slovenskej republiky					Talianskej republiky

P R Í L O H A

Plán trás

Časť I
Trasy prevádzkované určenou leteckou spoločnosťou Slovenskej republiky:

Všetky body na území Slovenska - jeden medziľahlý bod v Európe – všetky body na území Talianska - jeden bod za v Európe.

Časť II
Trasy prevádzkované určenou leteckou spoločnosťou Talianskej republiky:

Všetky body na území Talianska - jeden medziľahlý bod v Európe – všetky body na území Slovenska - jeden bod za v Európe.

Poznámka:
- Určená letecká spoločnosť každej zmluvnej strany môže pri ktoromkoľvek lete alebo pri všetkých letoch vynechať zastavenie v medziľahlom bode a/alebo v bodoch za uvedených 
v tejto prílohe, ak sa dohodnuté služby na tejto trase začínajú alebo sa končia na území štátu zmluvnej strany, ktorá leteckú spoločnosť určila.

-  Trasy budú prevádzkované s úplnými právami tretej a štvrtej leteckej slobody.